इस संग्रह को उनके चाहने वालों ने हाथों हाथ लिया। वे रातों-रात देश भर में मशहूर हो गए। उर्दू के साथ-साथ हिंदी में इसके कई संस्करण प्रकाशित हुए और आज भी ये किताब हाथों-हाथ बिकती है। इस किताब की सारी गजलें मोहब्बत और बगावत में डूबी हुई हैं। इन गजलों में प्यार-मोहब्बत के नरम-नरम अहसास हैं, तो महबूब की बेवफाई, जुदाई की तल्खियां भी।अपनी मायूस उमंगों का फसाना न सुना/मेरी नाकाम मोहब्बत की कहानी मत छेड़। (मुझे सोचने दे !), किसी-किसी गजल में उनके बगावती तेवर देखते ही बनते हैं। अपनी मकबूल गजल ताजमहल में वे लिखते हैं, ये चमनजार, ये जमना का किनारा, ये महल/ये मुनक्कश दरो-दीवार, ये महराब, ये ताक/इक शहनशाह ने दौलत का सहारा लेकर/हम गरीबों की मोहब्बत का उड़ाया है मजाक। साहिर लुधियानवी अपनी तालीम पूरी करने के बाद, नौकरी की तलाश में लाहौर आ गए। ये दौर उनके संघर्ष का था। उन्हें रोजी-रोटी की तलाश थी।